Aug 20,2017
సీఈవో రేసులో నలుగురు..
ఇన్ఫోసిస్‌ సీఈవో, ఎండీ పదవి నుంచి విశాల్‌ సిక్కా అనుహ్యాంగా వైదొలగడంతో పోస్టుకు సంస్థలోని పలువురు సీనియర్ల పేర్లు వినబడుతున్నాయి. ఐటిలో ప్రస్తుతం నెలకొన్న సవాళ్ల నేపథ్యంలో ఇన్ఫీకి అత్యంత సమర్థుడైన సీఈవో, ఎండీ అవసరం చాలా ఉంది. ఈ పోస్టుకు ఎవరు సమర్థులు అనే దానిపై ఆ కంపెనీ వ్యవస్థాపకులు, బోర్డు ఆఫ్‌ డైరెక్టర్లు తర్జన భర్జన పడుతున్నారు. కాగా ప్రస్తుతం ఇన్ఫోసిస్‌లోనే పని చేస్తున్న నలుగురు పేర్లు పరిశీలనకు వస్తున్నాయని తెలుస్తోంది. ఈ నలుగురులోంచే ఒక్కరు ఇన్ఫీ పగ్గాలు చేపట్టొచ్చని ఆ వర్గాలు అంచనా వేస్తున్నాయి. ఈ పోటీలో ప్రస్తుత తాత్కాలిక సీఈవో ప్రవీణ్‌ రావు, సీఎఫ్‌వో రంగనాథ్‌ డి మవినకెరె, ప్రెసిడెంట్‌ అండ్‌ డిప్యూటీ సీవోవో రవి కుమార్‌ ఎస్‌, బీఎఫ్‌ఎస్‌ఐ అధినేత మోహిత్‌ జోషి ఉన్నారు.
ఎవరి ప్రత్యేకత వారిదే...
సీఈవో రేసులో ఉన్న నలుగురిలో ఎవరికి వారే ప్రత్యేక విశిష్టత, ప్రతిభ, నైపుణ్యం కలిగి ఉన్నారు. కొన్ని ఏళ్లుగా ఇన్ఫోసిస్‌లో కీలక బాధ్యతల్లో పని చేస్తూ కంపెనీని ఉన్నత శిఖరాలకు చేర్చడంలో వారి పాత్ర కీలంగా ఉంది. తాత్కాలిక సీఈవోగా వ్యవహారిస్తోన్న ప్రవీణ్‌ రావు 30 సంవత్సరాల నుంచి ఇన్ఫోసిస్‌లో సేవలు అందిస్తున్నారు. 1986లో ఈ కంపెనీలో చేరిన ఆయన చీఫ్‌ ఆపరేటింగ్‌ ఆఫీసర్‌, ఇన్‌ఫ్రాక్ట్చ్రర్‌ మేనేజ్‌మెంట్‌ సర్వీసెస్‌ హెడ్‌ వంటి కీలక బాధ్యతలను పోశించిన విశేష అనుభవం ఉంది. సీఎఫ్‌వో గా ఉన్న రంగనాథ్‌ 15 సంవత్సరాల నుంచి ఇన్ఫీలో పని చేస్తున్నారు. ప్రస్తుతం కార్పొరేట్‌ ఫైనాన్స్‌, విలీనాలు, కొనుగోళ్లు, కార్పొరేట్‌ ప్లానింగ్‌, రిస్క్‌ మేనేజ్‌మెంట్‌ వంటి అత్యంత కీలకమైన బాధ్యతలను నెరవేర్చుతున్నారు. డిప్యూటీ సీవోవో గా ఉన్న రవి కుమార్‌ కూడా ప్రపంచ మార్కెట్లో ఇన్ఫోసిస్‌ విస్తరణలో అత్యంత బాధ్యతయుతంగా పని చేసి తనకంటూ ప్రత్యేక గుర్తింపును తెచ్చుకున్నారు. బీఎఫ్‌ఎస్‌ఐ హెడ్‌ జోషి కంపెనీ విక్రయ కార్యకలాపాల బాధ్యతలు చూస్తున్నారు. పరిశ్రమలో నెలకొన్న ప్రస్తుత పరిణామాలు, వీసాల విషయంలో ఇతర దేశాలు తీసుకొస్తున్న కఠినతరమైన నిబంధనలు నూతన సారథికి అతిపెద్ద సవాళ్లుగా నిలువబోతున్నాయి. బయట వ్యక్తిని మాత్రం ఇన్ఫీ సీఈవోగా తీసుకురారని కూడా తెలుస్తోంది.
ప్రస్తుతం కో-చైర్మెన్‌గా ఉంటున్న రవి వెంకటేషన్‌ ఈ పదవి చేపట్టవచ్చని ఊహాగానాలు వస్తోన్నాయి. బెంగళూరులో వెంకటేషన్‌ మీడియాతో మాట్లాడుతూ ఈ వార్తలను కొట్టిపారేశారు. తనకు ఆ హాట్‌ సీటులో కూర్చోవడం ఇష్టం లేదని స్పష్టం చేశారు. ఇప్పటికే తామున్న పరిస్థితుల్లో సమర్థుడైన నాయకుడు అవసరం ఉందన్నారు.
మీ స్నేహితులకు రికమెండ్ చెయ్యండి